Nordøstfyn: Det er to et halvt år siden. Huset i Skovhuse i Rynkeby skulle renoveres færdigt. Kæresten Mathilde gennem lidt over et år skulle flytte ind. Jobbet hos Kverneland Group, hvor han hjalp med at udvikle maskiner, kunne heller ikke gå bedre.

Alt var godt for den dengang 26 årige Jonas Wolfhagen den 22. september 2015.

Jonas' ven Thomas hjalp til med renoveringen, og da vindeltrappen skulle fragtes, var det ham, der kørte den store teleskoplæsser. De havde arbejdet med maskiner mange gange før.

Tempoet på markvejen var langsomt. Langsommere end normalt gåtempo.

- Vi kørte med maskinen på en markvej, hvor Thomas hele tiden skulle se op, at han ikke ødelagde træerne, mens jeg fjernede store grene fra vejen, fortæller Jonas Wolfhagen.

I et forsøg på at fjerne grene fra vejen står Jonas pludselig foran det ene hjul til den store maskine.

- I det øjeblik kørte Thomas ind i min skulder, og jeg falder.

Thomas hørte ikke noget. Men under den ti tons tunge maskines ene forhjul lå Jonas. Han var blevet kørt over. Helt nede fra tæerne, henover benene og op til ribbenene. Bækkenet var knust, pulsåren i venstre ben var næsten revet over, fire ribben var brækket, og ryggen var brækket fire steder.

I desperationen for at få Thomas til at stoppe teleskoplæsseren, brækkede Jonas også den ene skulder. Endelig stoppede maskinen.